นักเศรษฐศาสตร์เชื่อปีหน้าศก.ไทยโต5%
กรุงเทพโพลล์เผยผลสำรวจความเห็นนักเศรษฐศาสคร์ ส่วนใหญ่เชื่อปี2554 เศรษฐกิจไทยโต5% ขณะที่การพื้นตัวของเศรษฐกิจโลกเป็นปัจจัยเสี่ยงกับไทยมากสุด
16 ธ.ค. 2553

กรุงเทพโพลล์เผยผลสำรวจความเห็นนักเศรษฐศาสคร์ ส่วนใหญ่เชื่อปี2554 เศรษฐกิจไทยโต5% ขณะที่การพื้นตัวของเศรษฐกิจโลกเป็นปัจจัยเสี่ยงกับไทยมากสุด
ศูนย์วิจัยมหาวิทยาลัยกรุงเทพ (กรุงเทพโพลล์) เปิดเผยผลสำรวจความเห็นนักเศรษฐศาสตร์จากองค์กรชั้นนำ 26 แห่ง เรื่อง “คาดการณ์เศรษฐกิจปี 2554” พบว่า นักเศรษฐศาสตร์ส่วนใหญ่เชื่อว่าเศรษฐกิจโลกจะขยายตัว 3.9% เศรษฐกิจไทยจะขยายตัว 5.0% ราคาน้ำมันดิบดูไบจะอยู่ที่ 90.3 ดอลลาร์สหรัฐต่อบาร์เรล อัตราเงินเฟ้อทั่วไปจะอยู่ที่ 3.7%
สำหรับปัจจัยเสี่ยงที่คาดว่าจะส่งผลกระทบต่อเศรษฐกิจไทยปี 2554 คือ อันดับ 1 ปัญหาการฟื้นตัวของเศรษฐกิจโลก (67.6%) อันดับ 2 ปัญหาการเมือง/การชุมนุมประท้วง/เสถียรภาพของรัฐบาล (64.8%) อันดับ 3 ปัญหาด้านอัตราแลกเปลี่ยนไม่ว่าจะเป็นค่าเงินบาทแข็งค่า/สงครามค่าเงิน/ค่าเงินหยวน (59.2%)
ขณะที่อัตราดอกเบี้ยนโยบายนักเศรษฐศาสตร์ 76.1% เชื่อว่าธนาคารแห่งประเทศไทยจะปรับเพิ่มอัตราดอกเบี้ยนโยบายจากระดับปัจจุบันไปสู่ระดับร้อยละ 2.75 ภายในสิ้นปี 2554 ส่วนค่าเงินบาทคาดว่าจะอยู่ที่ 29.1 บาทต่อดอลลาร์สหรัฐ และการส่งออกจะขยายตัวร้อยละ 14.6 ด้านการเคลื่อนไหวของดัชนีตลาดหลักทรัพย นักเศรษฐศาสตร์ 62.0% เชื่อว่าดัชนียังคงมีทิศทางขาขึ้นโดยจุดสูงสุดของปีจะอยู่ที่ 1,150 จุด
ส่วนข้อเสนอต่อรัฐบาล/หน่วยงานเศรษฐกิจที่เกี่ยวข้อง ในการดำเนินนโยบายทางเศรษฐกิจปี 2554 คือ รักษาความสมดุลระหว่าง การเติบโตทางเศรษฐกิจ เงินเฟ้อ และอัตราแลกเปลี่ยน โดยใช้นโยบายการเงินและการคลังที่เหมาะสมในแต่ละช่วงเวลาให้ความสำคัญกับตลาดในประเทศให้เพิ่มขึ้นเพื่อลดความเสี่ยงจากความผันผวนของเศรษฐกิจโลก ด้วยการเพิ่มกำลังซื้อภายในประเทศ ดูแลการกระจายรายได้ให้ทั่วถึงและเป็นธรรม แก้ปัญหาคอร์รัปชัน รวมถึงไม่ควรใช้นโยบายประชานิยมจนเกินไป แต่ควรเน้นนโยบายเพื่อแก้ปัญหาที่เกิดขึ้นจริงๆ และเป็นนโยบายที่มีความยั่งยืน